‘ปลิว’ซื้อช.การช่างทิสโก้ให้เป้า20บาท
บิ๊ก บจ.พาเหรด ซื้อขายหุ้น &#8220;ปลิว ตรีวิศวเวทย์&#8221; เก็บ CK 1 ล้านหุ้น ซูชวนเย็บ ซื้อ AH เฉียดล้านหุ้น
23 ม.ค. 2556

บิ๊ก บจ.พาเหรด ซื้อขายหุ้น “ปลิว ตรีวิศวเวทย์” เก็บ CK 1 ล้านหุ้น ซูชวนเย็บ ซื้อ AH เฉียดล้านหุ้น
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นายปลิว ตรีวิศวเวทย์ ประธานกรรมการบริหาร บริษัท ช.การช่าง (CK) ได้รายงานการเข้าซื้อหุ้น CK เมื่อวันที่ 17 ม.ค. จำนวน 1 ล้านหุ้นในราคาหุ้นละ 17 บาท ล่าสุดราคาปิดที่ 17.30 บาท 
นอกจากนี้ นายซูชวนเย็บ ประธานกรรมการ บริษัท อาปิโก ไฮเทค (AH) เข้าซื้อหุ้นจำนวน 9.06 แสนหุ้นที่ราคา 22.56 บาท ปัจจุบันราคาปิดที่ 23.60 บาท และนายประภาส ชุติมาวรพันธ์ ซื้อหุ้นน้ำตาลขอนแก่น (KSL) จำนวน 2.5 หมื่นหุ้นที่ราคา 13.80 บาท 
อย่างไรก็ตาม นางนวลพรรณ ล่ำซำ ได้ขายหุ้นบริษัท นวนคร (NNCL) จำนวน 5 แสนหุ้นที่ราคา 2.26 บาท ล่าสุดปิดที่ 2.18 บาท และนายพงศธร ฉัตรนะรัชต์ ขายหุ้นบริษัท ซัสโก้ (SUSCO) จำนวน 4.5 ล้านหุ้นที่ราคา 3.78 บาท 
นักวิเคราะห์ กล่าวว่า ในช่วงที่ดัชนีหุ้นปรับตัวเพิ่มขึ้นถือว่าเป็นจังหวะที่ผู้บริหารบริษัทจดทะเบียน (บจ.) จะมีการขายหุ้นออกมา ขณะเดียวกันผู้บริหารที่มีความมั่นใจต่อธุรกิจของบริษัทว่าจะมีอนาคตและการเติบโตที่ดีก็จะเข้าไปซื้อหุ้นได้เช่นกัน
บริษัทหลักทรัพย์ (บล.) ทิสโก้ แนะนำ “ซื้อ” หุ้น CK ให้มูลค่าที่เหมาะสม 20 บาท เนื่องจากแนวโน้มธุรกิจสดใส จากการก่อสร้างจะเพิ่มขึ้นจากโครงการพัฒนาระบบโครงสร้างพื้นฐานซึ่งจะช่วยเพิ่มงานในมือและผลประกอบการของ CK และกำไรจากการขายหุ้นน้ำประปาไทย (TTW) จำนวน 1,500 ล้านบาท กำไรจากการเข้าจดทะเบียนของบริษัท CK Power และมีสัดส่วนหนี้สินต่อทุน (D/E) ที่ต่ำจากการขายหุ้นและการชำระหนี้
ปัจจุบัน CK มีงานในมือสูงถึง 1.2 แสนล้านบาท และโครงการที่รอเซ็นสัญญา 2.82 หมื่นล้านบาท เช่น โครงการ SPP เฟสที่ 2 จำนวน 5,000 ล้านบาท รถไฟฟ้าสายสีเขียว แบริ่งสมุทรปราการ 2,500 ล้านบาท และสายสีม่วง 2 หมื่นล้านบาท และคาดว่างานในมือจะเพิ่มขึ้นจากโครงการสาธารณูปโภคในปีนี้ เช่น รถไฟฟ้าสายสีเขียวเข้ม บางซื่อสะพานใหม่ รถไฟรางคู่ และโครงการจัดการน้ำ